RO Jurnalul Oficial al Uniunii Europene C 21/8

Raport final al consilierului-audiator privind procedura în cazul COMP/38.337 — PO/Thread

[în temeiul articolelor 15 și 16 din Decizia 2001/462/CE, CECO a Comisiei din 23 mai 2001 privind mandatul consilierilor-audiatori în anumite proceduri din domeniul concurenței — JO L 162, 19.6.2001, p. 21]

(2008/C 21/07)

Proiectul de decizie necesită următoarele observații:

Introducere

Prezentul caz este rezultatul, în principal, al inspecțiilor efectuate de către Comisie la 7 și 8 noiembrie 2001 în temeiul articolului 14 alineatul (3) din Regulamentul nr. 17 al Consiliului din 6 februarie 1962, primul regulament de punere în aplicare a articolelor 85 și 86 din Tratatul CE (1), la sediile mai multor producători comunitari de produse de mercerie (2). În cadrul acestor inspecții și a investigațiilor ulterioare, Comisia a descoperit probe cu privire la următoarele trei acorduri de cartel și practici concertate:

— un cartel pe piața firelor pentru clienți industriali din Benelux și din țările nordice (3),

— un cartel pe piața firelor pentru clienți industriali din Regatul Unit,

— un cartel pe piața firelor pentru clienții din industria de automobile în Spațiul Economic European (SEE).

Probele păreau a indica încălcarea articolului 81 alineatul (1) din Tratatul CE, săvârșită de următoarele întreprinderi (4): Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread NV, Bieze Stork BV, Bisto Holding BV, Coats Ltd, Flovest NV, Gütermann AG, Hicking Pentecost plc și Zwicky & Co AG (în ceea ce privește cartelul din Benelux și din țările nordice); American & Efird Inc., American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd și Perivale Gütermann Ltd (în ceea ce privește cartelul din Regatul Unit); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG și Oxley Threads Ltd (în ceea ce privește cartelul din SEE).

Comunicarea obiecțiilor și accesul la dosar

La 18 martie 2004, Comisia a adresat o comunicare a obiecțiilor societăților comerciale menționate anterior, în conformitate cu articolul 2 din Regulamentul (CE) nr. 2842/98 al Comisiei (5).

Accesul la dosar s-a acordat prin intermediul unui CD-ROM cu toate documentele aferente comerțului cu fire din dosarul Comisiei COMP/38.036 (6), iar toate documentele din dosarul Comisiei COMP/38.337 au fost trimise părților la 7 aprilie 2004.

Din cauza unei probleme tehnice, datele de pe CD-ROM au putut fi accesate numai parțial. Accesul la informațiile care lipseau s-a acordat în săptămânile următoare.

Din cauza unei erori administrative, unele informații cu privire la prețuri prezentate de Belgian Sewing Thread BV și incluse în dosarul Comisiei au fost comunicate și celorlalte părți fără a notifica în prealabil societatea Belgian Sewing Thread BV. Din cauza aceleiași erori, alte informații cu privire la prețuri pentru care Belgian Sewing Thread BV își dăduse acordul pentru a fi comunicate au fost trimise părților la 9 iulie 2005. Părților li s-a oferit posibilitatea de a-și exprima, în scris, punctele de vedere asupra acestor documente în termen de încă trei săptămâni de la data primirii. Mai mult, serviciile Comisiei implicate au cerut scuze societății Belgian Sewing Thread BV.

Răspunsul părților și audierea

Termenul limită pentru a răspunde la comunicarea obiecțiilor a fost 27 mai 2005. La cerere, am acordat prelungirea termenului în cazul Coats Ltd, American & Efird Inc., American & Efird Ltd, Gütermann AG, Perivale Gütermann Ltd, Zwicky & Co AG, Dollfus Mieg & Cie, Belgian Sewing Thread NV, Amann und Söhne GmbH & Co și Oxley Threads Limited, Bieze Stork BV.

Răspunsurile la comunicarea obiecțiilor au fost primite între 18 mai și 21 iunie 2004.

La cererea de a fi audiat în acest caz, a avut loc o audiere la 19 și 20 iulie 2004.

La 24 septembrie 2004, fiecărei părți i s-a prezentat o versiune neconfidențială a răspunsurilor celorlalte părți, precum și observațiile formulate cu ocazia audierii. Părțile au fost informate că elementele cuprinse în aceste răspunsuri pot fi folosite de Comisie în decizia finală. Părților li s-a acordat două săptămâni de la data primirii pentru a prezenta observații suplimentare. Majoritatea a folosit această ocazie.

Proiectul de decizie finală

După ce a oferit întreprinderilor posibilitatea de a-și exprima punctele de vedere asupra obiecțiilor formulate de Comisie, aceasta din urmă a hotărât să închidă procedurile împotriva American & Efird Inc. și American & Efird Ltd deoarece nu avea suficiente probe cu privire la participarea American & Efird la cartelul din Regatul Unit. Din același motiv, Comisia a hotărât să închidă procedurile împotriva Gütermann AG din cartelul pentru firele pentru industria de automobile. Deoarece activitatea Flovest consta în deținerea de acțiuni la BST fără a fi implicat în politica comercială a filialei, Comisia a decis, de asemenea, închiderea procedurilor împotriva Flovest NV. Mai mult, în baza răspunsurilor oferite de părți, s-au operat alte ajustări.

Proiectul de decizie prezentat Comisiei cuprinde numai obiecțiile în legătură cu care părțile au avut ocazia să își exprime punctele de vedere.

Având în vedere cele prezentate mai sus, consider că dreptul părților de a fi audiate a fost pe deplin respectat în acest caz.

Bruxelles, 12 septembrie 2005. Karen WILLIAMS

(1) JO 13, 21.2.1962, p. 204/62.

(2) A se vedea Decizia Comisiei din 26 octombrie 2004, cazul 38.338 — PO/Needles.

(3) Danemarca, Finlanda, Suedia și Norvegia.

(4) Denumite în continuare „părțile”.

(5) JO L 354, 30.12.1998, p. 18.

(6) Dosarul COMP/38.036 cuprindea documentele primite anterior inspecției, documentele copiate în timpul inspecției și documentele primite imediat după efectuarea inspecției.